इतना जीवन बेवजह हीन भावना पाले गुजर गया. शादी हुई तो पत्नी प्रगतिशील एवं नारी सशक्तिकरण की भरपूर समर्थक तो क्या कहें, नेता ही कहना उचित होगा, मिली. समर्थक तो आज इनके हैं, कल टूट कर दूसरे पाले में जाकर खड़े हो जायेंगे. मगर सच्चा नेता अपनी पहचान बनाये रखता है. मैं उन्हें नेता मानने से सिरे से इन्कार करता हूँ जो आज कांग्रेसी हैं, कल जे पी के साथ और परसों बीजेपी के साथ. वे नेता का मुखौटा पहने बस एक अवसरवादी हैं जो निजी स्वार्थ हेतु किसी से भी हाथ मिला लें, किसी को भी गले लगा लें. हमारी पत्नी सच्ची नेता है नारी सशक्तिकरण की. इनके रहते मजाल है कि पुरुषों को जरा भी एक्स्ट्रा एडवान्टेज सिर्फ इसलिए मिल जाये क्यूँकि वह पुरुष हैं.